जब अपने शरीर को कैद की तरह महसूस करना सहन न हो तो शल्यचिकित्सा से सेक्स बदलने की बात की जाती है. कई देशों में कानून इस तरह के सेक्स परिवर्तन को नहीं मानता पर इटली में इस तरह सेक्स बदलने की अनुमति है और ओप्रेशन के बाद यहाँ का कानून आप को नाम बदल कर कानूनी तौर पर लिंग बदलने की स्वतंत्रता देता है. प्लास्टिक सर्जरी से नारी शरीर में पुरुष यौन अंग बनाना और पुरुष शरीर में नारी यौन अंग बनाना, दोनो ही हो सकते हैं, हालाँकि दोनो ओप्रेशन जटिल और कठिन हैं. इस लिए ओप्रेशन से पहले यह पक्का करना कि सचमुच उस व्यक्ति में यौन अंगों और मानसिक यौन पहचान में अंतर है आवश्यक है. इसके लिए कम से कम छह महीने तक व्यक्ति को मनोविज्ञान विषेशज्ञ के द्वारा परखा जाता है, यह जाँचा जाता है कि ओप्रेशन से होने वाली तकलीफ़ और कठिनाईयाँ सहने का उसमें साहस है या नहीं. अगर मनोविज्ञान विषेशज्ञ का निर्णय हो कि हाँ यह व्यक्ति सेक्स बदलाव की लिए उपयुक्त है तो उस व्यक्ति को हारमोन भी दिये जाते हैं, नारी बनने की चाह रखने वाले पुरुष को नारी हारमोन और पुरुष बनने की चाह रखने वाली नारी को पुरुष होरमोन, जिनसे उनके शरीर में बाह्य बदलाव आने लगता है. जैसे पुरुषों में स्तन बढ़ जाते हैं, शरीर के बाल कम हो जाते हैं, चमड़ी अधिक मुलायम हो जाती है और स्त्रियों में आवाज भारी होने लगती है, बाल निकल आते हैं. धीरे धीरे, व्यक्ति को प्रोत्साहित किया जाता है कि वह मानिसक रूप में अपने आप को जिस लिंग का महसूस करता है उसके हिसाब से कपड़े पहने.